贈林碧鑒相士
作者：文天祥
朝代：宋

paragraphs: 咸陽宮中四尺鏡，照人五臟何烱烱。
桑田滄海千餘年，百鍊依然化爲礦。
君從何處得此物，鑄就雙瞳敵秋月。
向來照心今照形，不事瀾翻三寸舌。
遠衝風雪肯我過，看來猶未深知我。
我方簑笠立釣磯，萬事浮雲都勘破。
噫嘻吁，只今神目鬼眼紛道途，暗中許負應盧胡。
試問何如林家老碧鑒，不知天津橋上復有龍鍾無。